2012. február 9.

**Születésnapjára hazagurul az első magyar Opel Astra**

* Március 12-én saját „lábon” megy Szentgotthárdra az első magyar autó
* Az első Opel Astra ma elhagyta a Közlekedési Múzeumot
* Felkészítés Opel szakszervizben a hazaútra

Budapest/ Húsz év után először fog beindulni az első magyar Opel Astra motorja, hogy azután az autó saját erőből tegye meg a Budapest-Szentgotthárd közötti 270 kilométeres utat. Az első Astra 1992. március 13-án gördült le a szentgotthárdi sorról Antall József miniszterelnökkel a volánja mögött. A közelgő huszadik születésnap alkalmából az Opel Magyarország igazgatója a budapesti Közlekedési Múzeumban jelentette be a sajtó képviselőinek, hogy az autó az évfordulóra saját „lábon” hazamegy.

Kovács Tamás hangsúlyozta: „20 évvel ezelőtt - valamennyi vetélytársát megelőzve - az Opelnek jutott az az úttörő szerep, hogy idehaza elindítsa a személygépkocsi gyártást. Annak idején a cég európai vezetője úgy nyilatkozott, hogy az Opel célja az első hely megszerzése a magyar piacon. Erre jól rímel, hogy az elmúlt évben az Opel első lett a személyautó eladásokban, az Opel Astra pedig húsz év eladásait tekintve magasan vezeti saját szegmensében az eladási ranglistát.”

Az „Íme az első” feliratot viselő Astrának közel húsz éve a Közlekedési Múzeum ad otthont. Az első magyar autó hosszú éveken át a kupolateremben lakott és most is onnan gurult ki – igaz még csak kézi erővel – hogy az elkövetkező hetekben alapos szervizelést kapjon. Kilométeróráján a 18-as szám olvasható – azaz a húsz év alatt az Astra gyakorlatilag egy métert sem ment. Fontos pillanat lesz, amikor húsz év után újraindítják majd az Astra motorját, március 12-én pedig Budapestről hazaindul az első magyar autó a szentgotthárdi Opel gyárba. A tervek szerint váltott vezetéssel olyan gyári kollégák ülnek majd a volán mögött, akik valamennyien ott voltak az első Astra születésekor.

Március 13-án az egykori autógyári épületben lesz a születésnapi megemlékezés. Szinte szimbolikus jelentőségű, hogy húsz évvel az Opel és a magyar autóipar szempontjából is meghatározó jelentőségű esemény, az első magyar autó elkészülte után ebben a csarnokban gyáravatóra készülnek. Az idei esztendő végén indul ugyanis Szentgotthárdon az ötszázezres kapacitású új motorgyár, amelyet az Opel félmilliárdos beruházással hoz létre.

Kovács Tamás ügyvezető igazgató beszéde az oldalról letölthető.